**Морският туризъм в България**

[](http://bg.wikipedia.org/wiki/%D0%A4%D0%B0%D0%B9%D0%BB:Bulgaria_1994_CIA_map_Emine.jpg) Българското черноморско крайбрежие е чудесно място за лятна почивка. Нос Емине е мястото, където Стара планина свършва на морския бряг и това място условно дели Черноморието на северно и южно. Крайбрежието е дълго 378 км и има 209 плажа с обща площ от 16 кв. км. Плажовете и морето предлагат условия за практикуване на различни видове водни спортове (сърфинг, водни ски, гмуркане, подводна археология) и риболов (в т.ч. подводен). Със син флаг са плажовете в Албена, Буните (Варна), Дюни, Елените, Поморие (източен плаж), Харманите (Созопол), Св. Влас (централен плаж и плаж Венид), Слънчев бряг (северен и южен плаж) и Слънчев ден. Солеността на Черно море е ниска (в крайбрежните води – 16-17‰), а приливите и отливите са незначителни. През лятото средната температура на водата е 22-24°С, а в плитките части до 26°С, което я прави особено приятна за къпане.

През последните години част от елитните ни морски комплекси и курортни градчета се сдобиха с яхтени пристанища. Със сериозни възможности за яхтинг по Северното Черноморие са портовете в курорт „Русалка”, Балчик, „Златни пясъци“ и Варна. Възможности за яхтен туризъм по южното Черноморско крайбрежие има в Бургас, курорта Св. Влас, Несебър, Созопол, Дюни.

Освен съчетание на слънце, пясък и море, черноморските курорти предлагат пешеходен, вело и конен туризъм, еко туризъм, фотосафари, посещение на природни, културни и археологически забележителности. В северната част на Черноморието има изградени 3 голф игрища, предлагащи условия на световно ниво за практикуване на този вид спорт.  
 Част от реките, които се вливат в Черно море, са плавателни (Ропотамо, Камчия, Велека) за малки моторни лодки и предлагат на туристите незабравими разходки по течението.

На Южното Черноморие пък можете да се докоснете до прохладата на Странджа и до вековните традиции в селата, сгушени в планината. Туристите могат да се насладят и на прекрасните черноморски езера: Бургаско езеро, Варненско езеро, Дуранкулашко езеро (открита е енеолитна селищна могила - 4600 - 4200 г. пр. Хр., както и храм на богинята Кибела) и др.   
По крайбрежието има и минерални извори, което позволява успешното съчетаване на на СПА, балнео и уелнес туризъм с морска почивка.   
Туристите имат възможност и за посещение на петте черноморски острова - Света Анастасия, Св. Иван (където са открити мощите на св. Йоан Кръстител), Св. Петър, Св. Кирик и Юлита, Св. Тома.

Курортите, разположени на Черно море, са подходящи както за семейна ваканция, така и за индивидуална почивка и развлечение. „Албена“, „Русалка“, „Св. св. Константин и Елена“, „Ривиера“, Обзор, „Елените“ и „Дюни“ са предпочитани най-вече от семейства с деца.   
Младите туристи предпочитат „Слънчев бряг“, „Златни пясъци“, Приморско, Китен, Лозенец заради големия брой клубове, барове и възможностите за развлечения. „Слънчев бряг“ е най-големият курортен комплекс в страната и често е домакин на партита на световноизвестни DJ и изпълнители.  
Созопол и Несебър (ЮНЕСКО) са известни с комбинацията от красива крайбрежна природа и исторически забележителности.

Българските черноморски курорти предлагат различни възможности за настаняване - от луксозни 4-5-звездни хотели до малки романтични семейни хотелчета, които отговарят на световните стандарти.   
Част от хотелите в черноморските курорти работят целогодишно и предлагат възможност за конгресен туризъм, провеждане на различни събития и мероприятия.

Посетителите на българското Черноморие имат възможност да се насладят и на многобройните културни събития като Каварна рок фест, Варненско лято, Аполония, Spirit of Burgas, Бургаския международен фолклорен фестивал, нестинарски игри и др.